The Alphabet of Manliness
„The Alphabet of Manliness“ („Erkaklilik alifbosi“) — amerikalik qiziqchi Maddox (taxallusi; asl ismi George Ouzounian) qalamiga mansub kitob. Ilk bor 2006-yil New York shahrida „Kensington Books“ (oʻsha davrda „Citadel Press“) nashriyoti tomonidan chop etilgan. 2009- hamda 2011-yillarda qayta nashr qilingan. 2009-yilgi nashr uzunroq boʻlib, unga muqaddima, „Erkaklilik sonlari“ haqida qoʻshimcha 36 sahifa hamda sakkizta rangli rasm kiritilgan. Buyuk Britaniyada chop etilgan nashrdan esa kitobning ayrim gaplari olib tashlangan. Kitob „The New York Times“ gazetasining bestsellerlar roʻyxatida „Maslahatlar, qoʻllanmalar va boshqalar“ turkumida ikkinchi oʻringacha koʻtarilgan. „The Alphabet of Manliness“ 26 boʻlimga boʻlingan boʻlib, ularning har biri ingliz tili alifbosidagi 26 harfiga mos keladi. Muallif asarni oʻziga bagʻishlagan: asar boshida „Umrim sevgisi, ruhiy hamkorim va dunyodagi eng buyuk odam: oʻzimga bagʻishlayman“, deb yozilgan.